## Odluka Ustavnog suda Republike Hrvatske broj:U-IIIA-630/2004 od 21. veljače 2008.

### NN 31/2008 (14.3.2008.), Odluka Ustavnog suda Republike Hrvatske broj:U-IIIA-630/2004 od 21. veljače 2008.

# USTAVNI SUD REPUBLIKE HRVATSKE

**1029**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjed­nica Vijeća, te suci Snježana
Bagić, Ivan Matija, Jasna Omejec, Aldo Radolović i Nevenka Šernhorst, članovi
Vijeća, odlučujući o ustavnoj tužbi koju je podnio Ć. K. iz Z., kojeg zastupa
odvjetnik A. O. iz Z., na sjednici održanoj 21. veljače 2008. godine,
jednoglasno je donio

## ODLUKU

I. Ustavna tužba se usvaja.
II. Općinski građanski sud u Zagrebu dužan je donijeti odluku u predmetu koji se
vodi pred tim sudom, pod brojem: P-9439/07 (P-8833/99), u najkraćem mogućem
roku, ali ne duljem od šest (6) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst)
podnositelju ustavne tužbe Ć. K. iz Z., ul. D. G. 34, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst) u iznosu od 13.000,00
kn.
IV. Naknada iz točke IV. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe podnio je 25. veljače 2004. godine, na temelju
članka 63. Ustavnog zakona o Ustavnom sudu Republike Hrvatske (»Narodne novine«,
broj 99/99., 29/02., 49/02. – pročišćeni tekst, u daljnjem tekstu: Ustavni
zakon), smatrajući da je dugotrajnošću postupka povrijeđeno njegovo ustavno
pravo na pravično suđenje, zajamčeno odredbom članka 29. stavka 1. Ustava
Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud je utvrdio činjenice koje su pravno relevantne za odlučivanje o
povredi podnositeljevog ustavnog prava zajamčenog člankom 29. stavkom 1. Ustava:
Na temelju pravomoćne i ovršne presude Općinskog suda u Zagrebu broj: Ps-101/97
od 4. studenoga 1997. godine, rješenjem Općinskog suda u Zagrebu o ovrsi, broj:
Ovrs-42/99 od 20. srpnja 1999. godine, u pravnoj stvari podnositelja ustavne
tužbe kao ovrhovoditelja, određena je ovrha protiv ovršenika E. T. d.d. Z., P.
V. B. 8 i S. T. d.o.o. Z., V. B. 8.
Ovrha je određena na način prisilnog iseljenja oba ovršenika i svih njihovih
stvari iz poslovnog prostora – lokal broj 1a, u etaži razizemlja površine 79,6
m2, smještenog u stambeno-poslovnom prostoru, a koje nekretnine su upisane u
z.k.ul. br. 2680 k.o. Klara u Zagrebu, P. V. B. 8, i predajom tog poslovnog
prostora slobodnog od osoba i stvari ovršenika ovrhovoditelju na slobodno
raspolaganje. Ovršenicima je naloženo da u roku od osam (8) dana od primitka
prijepisa rješenja o ovrsi namire ovrhovoditelju trošak u iznosu od 4.610,40 kn.
Presudom Općinskog suda u Zagrebu broj: P-8833/99 od 1. listopada 1999. (iz
parničnog spisa slijedi da je taj sud u odnosu na II-tuženika 1. listopada 1999.
godine donio presudu zbog izostanka) i 18. studenoga 1999. godine, naloženo je
tuženicima, E. T. d.d. Z. i S. T. d.o.o. Z. (ovršenicima u prethodnom navedenom
postupku ovrhe radi iseljenja), da solidarno plate podnositelju ustavne tužbe
iznos od 260.557,90 kn sa pripadajućim zakonskim zateznim kamatama. Taj sud je
ujedno rješenjem odredio privremenu mjeru zabrane raspolaganja novčanim
sredstvima ovršenika, radi osiguranja naplate podnositeljeve novčane tražbine,
koja ostaje na snazi do pravomoć­nog okončanja spora ili do druge odluke suda
prvog stupnja.
Općinski sud u Zagrebu je u presudi broj: P-8833/99 od 1. listopada i 18.
studenoga 1999. godine obrazložio svoje stajalište da je temelj tog parničnog
postupka *»pravomoćna i ovršna presuda ovog suda pod broj: Ps-101/97«.*
Rješenjem Općinskog suda u Zagrebu broj: P-8833/99 od 15. lipnja 2000. godine,
odbačen je prijedlog S. T. d.o.o. Z. za povrat u prijašnje stanje, kao
nepravovremen.
Povodom žalbi oba tuženika, spis predmeta je 8. svibnja 2002. godine upućen
Županijskom sudu u Zagrebu i vodio se pod brojem: Gž-2012/02.
Sud drugog stupnja je utvrdio da sud prvog stupnja nije dao izvještaj o
povredama odredbi postupka u odnosu na navode žalbe II-tuženika. Stoga je
dopisom od 30. listopada 2002. godine sud prvog stupnja pozvan da postupi prema
odredbi članka 361. stavka 2. Zakona o parničnom postupku (»Narodne novine« broj
53/91., 91/92., 112/99. i 117/03.). Budući da sud prvog stupnja nije postupio po
traženju suda drugog stupnja, parnični spis je ponovno, iz navedenog razloga,
vraćen Općinskom sudu u Zagrebu i od 20. svibnja 2004. godine nalazio se u
referadi postupajućeg suca.
Provjerom kod Općinskog suda u Zagrebu utvrđeno je da je spis suda prvog
stupnja, broj: P-8833/99, kalendiran do 6. rujna 2004. godine. Predmet je potom
ponovno kalendiran do 10. prosinca 2004. godine, a 17. prosinca 2004. godine
spis je upućen na rješavanje uređujućem sucu.
20. rujna 2005. godine Općinski sud u Zagrebu postupio je prema uputi
Županijskog suda u Zagrebu, dostavljajući tom sudu traženo izvješće. Predmet je
potom kod Županijskog suda u Zagrebu dobio novi broj: Gž-3817/05.
Provjerom na dan 3. srpnja 2007. godine utvrđeno je da predmet nosi novi broj:
Gž-3332/06, nakon što je sud prvog stupnja dostavio novo izvješće te je predmet
4. srpnja 2006. godine upućen na rješavanje u nadležno sudsko vijeće Županijskog
suda u Zagrebu.
Rješenjem Županijskog suda u Zagrebu broj: Gž-3332/06 od 19. lipnja 2007.
ukinuta je prvostupanjska presuda broj: P-8833/99 od 18. studenoga 1999. u
dijelu, koji se odnosi na prvotuženika E. T. d.d. (jedinog ovršenika u ovršnom
predmetu broj: Ovrpl-4274/02), i u tom dijelu predmet vraćen prvostupanjskom
sudu na ponovno suđenje.
Predmet se kod Općinskog suda u Zagrebu vodi pod brojem broj: P-9439/07 i 16.
siječnja 2008. godine priklopljen je predmetu broj: Ovrpl-4274/02 (podnositelj
ustavne tužbe podnio je 31. prosinca 2002. godine Općinskom sudu u Zagrebu
ovršni prijedlog na temelju presude Općinskog suda u Zagrebu broj: P-8833/99 od
1. listopada i 18. studenoga 1999. godine, koji je zaprimljen pod brojem Ovrpl-4274/02.
Općinski sud u Zagrebu je 2. travnja 2003. godine zaključkom pozvao punomoćnika
podnositelja ustavne tužbe da dostavi ovršnu ispravu s klauzulom pravomoćnosti i
ovršnosti. Podneskom od 4. studenoga 2003. godine punomoćnik podnositelja
ustavne tužbe obavijestio je Općinski sud u Zagrebu da ne može udovoljiti
zaključku tog suda jer je predmet broj: P-8833/99 na rješavanju kod Županijskog
suda u Zagrebu).

OČITOVANJE OPĆINSKOG SUDA U ZAGREBU

3. Na temelju članka 69. stavka 1. alineje 2. Ustavnog zakona, Ustavni sud je
30. ožujka 2004. godine zatražio od Općinskog suda u Zagrebu izjašnjenje o
navodima ustavne tužbe. U očitovanju tog suda od 13. travnja 2004. godine iznosi
se kronologija rada na pred­metu.
Dopisom od 25. rujna 2007. Ustavni sud je zatražio od Općinskog građanskog suda
očitovanje povodom odluke Županijskog suda u Zagrebu broj: Gž-3332/06 od 19.
lipnja 2007. U očitovanju tog suda od 17.1.2008. navodi se da je navedenom
drugostupanjskom odlukom (rješenjem) ukinuta prvostupanjska presuda broj:
P-8833/99 od 18. studenoga 1999. u dijelu, koji se odnosi na prvotuženika E. T.
d.d., i u tom dijelu predmet je vraćen prvostupanjskom sudu na ponovno suđenje.

PRAVO VAŽNO ZA USTAVNOSUDSKI POSTUPAK

4. Mjerodavno pravo sadržano je u članku 29. stavku 1. Ustava Republike Hrvatske
i odredbama članka 63. Ustavnog zakona.

*Ustavna tužba je osnovana.*

5.1. DULJINA SUDSKOG POSTUPKA

Općinski sud u Zagrebu je u presudi, broj: P-8833/99 od 1. listopada 1999. i 18.
studenoga 1999. godine obrazložio svoje stajalište da je temelj tog parničnog
postupka »pravomoćna i ovršna presuda ovog suda pod broj: Ps-101/97«, pobliže
opisana u točki 2. obrazloženja ove odluke.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst, 8/99. – ispravak; u
daljnjem Konvencija). Republika Hrvatska naknadno je ratificirala i Protokol
broj 12 (Zakon o potvrđivanju Protokola br. 12 uz Konvenciju za zaštitu ljudskih
prava i temeljnih sloboda, »Narodne novine – Međunarodni ugovori«, broj 14/02.),
Protokol broj 13 (Zakon o potvrđivanju Protokola br. 13 uz Konvenciju za zaštitu
ljudskih prava i temeljnih sloboda, o ukidanju smrtne kazne u svim okolnostima,
»Narodne novine – Međunarodni ugovori«, broj 14/02.) i Protokol broj 14 (Zakon o
potvrđivanju Protokola br. 14 uz Konvenciju za zaštitu ljudskih prava i
temeljnih sloboda, o izmjeni nadzornog sustava Konvencije, »Narodne novine –
Međunarodni ugovori«, broj 1/06.).
Slijedom iznijetog, Ustavni sud je u konkretnom slučaju ocijenio da se
ustavnopravno relevantnim razdobljem, s aspekta povrede prava na razumnu duljinu
trajanja sudskog postupka, smatra razdoblje od 5. studenoga 1997. godine do 25.
veljače 2004. godine, to jest do dana podnošenja ustavne tužbe podnositelja, što
ukupno iznosi šest (6) godina, tri (3) mjeseca i dvadeset (20) dana.

5.2. POSTUPANJE NADLEŽNIH SUDOVA

Parnični postupak u predmetu Općinskog suda u Zagrebu, broj: P-8833/99, koji je
nastavak pravomoćno dovršenog postupka u predmetu Općinskog suda u Zagrebu,
broj: Ps-101/97, još nije pravomoćno okončan.
Od 4. srpnja 2006. godine predmet je bio ponovno na rješavanju kod Županijskog
suda u Zagrebu.
Rješenjem broj: Gž-3332/06 od 19. lipnja 2007. godine, Županijski sud u Zagrebu
je ukinuo prvostupanjsku presudu broj: P-8833/99 od 18. studenoga 1999. godine u
dijelu koji se odnosi na prvotuženika E. T. d.d., te u tom dijelu vratio predmet
prvostupanjskom sudu na ponovno suđenje.
Predmet se kod Općinskog suda u Zagrebu vodi pod brojem broj: P-9439/07 i 16.
siječnja 2008. godine priklopljen je predmetu broj: Ovrpl-4274/02.

5.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe prema utvrđenju Ustavnog suda svojim ponašanjem nije
pridonio duljini sudskog postupka.

5.4. SLOŽENOST SUDSKOG PREDMETA

Imajući u vidu postupanja nadležnih sudova u razmatranom, pravno relevantnom
razdoblju, Ustavni sud utvrđuje da dosadašnji tijek postupka ukazuje na određeni
stupanj složenosti sudskog predmeta. To, međutim, ne može opravdati dugotrajnost
postupanja u tom predmetu.

OCJENA USTAVNOG SUDA

6. Ustavni sud utvrđuje da se postupak u pravno relevantnom razdoblju vodio pred
sudovima prvog i drugog stupnja u ukupnom trajanju duljem od šest godina, te još
nije pravomoćno okončan.
Sagledavajući parnični postupak kao jedinstvenu cjelinu, Sud ocjenjuje da je
dugotrajnost postupka u pravnoj stvari podnositelja posljedica neefikasnosti i
neučinkovitosti suda prvog i drugog stupnja. Ustavni sud stoga utvrđuje da je
podnositelju povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njegovim pravima ili obvezama,
zajamčeno člankom 29. stavkom 1. Ustava Republike Hrvatske.
Iz navedenih razloga, na temelju članka 63. stavcima 1. i 2. Ustavnog zakona,
donesena je odluka kao pod točkama I. i II. izreke ove odluke.
7. U skladu s člankom 63. stavkom 3. Ustavnog zakona, odlučeno je kao u točkama
III. i IV. izreke ove odluke.
Visinu naknade zbog povrede ustavnog prava na donošenje sudske odluke u razumnom
roku Ustavni sud, u pravilu, određuje za razmatrano, pravno relevantno
razdoblje, što ovisi o osobitim okolnostima svakog pojedinog slučaja.
Pri utvrđivanju visine naknade, na temelju članka 63. stavka 3. Ustavnog zakona,
Ustavni sud uzima u obzir sve okolnosti slučaja, uz istodobno uvažavanje ukupnih
gospodarskih i socijalnih prilika u Republici Hrvatskoj. U konkretnom slučaju
Ustavni sud je uvažio i dugotrajnost ustavnosudskog postupka.
8. Predsjednik Općinskog građanskog suda u Zagrebu dužan je dostaviti Ustavnom
sudu pisanu obavijest o datumima donošenja i otpreme odluke, u roku od osam (8)
dana od dana njene otpreme, a najkasnije osam (8) dana od isteka roka određenog
u točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.
9. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-630/2004
Zagreb, 21. veljače 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 31/2008-1029
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)